10111-staking: Vakbond verontagsaam waarskuwing | Maroela Media
10111-staking: Vakbond verontagsaam waarskuwing
Stakende 10111-operateurs het Vrydag 'n waarskuwing deur die polisiebestuur verontagsaam om terug te keer na hul poste.
Brig. Vishnu Naidoo, nasionale polisiewoordvoerder, het Donderdag gesê die polisiebestuur het stakende operateurs gewaarsku om teen Vrydag terug te wees op hul poste of om tugstappe te verwag. Die staking word nou as onbeskermd beskou.
Sommige operateurs van die polisie se 10111-inbelsentrums wat lede van die Suid-Afrikaanse Polisie-unie (Sapu) is, staak sedert Augustus op 'n geen-werk-geen-betaling-grondslag.
Volgens Naidoo was dit aanvanklik 'n beskermde staking. Daar is egter vroeër vandeesmaand 'n ooreenkoms met die Veiligheidsektorbedingingsraad (SSSBC) aangegaan waarvan die meerderheidsvakbond Popcru en die polisie ondertekenaars is. Hoewel Sapu nie 'n ondertekenaar van die ooreenkoms is nie, is die ooreenkoms afdwingbaar en is die staking onbeskermd verklaar.
Oscar Skommere, Sapu se hoofsekretaris, het egter Vrydag gesê die ooreenkoms het nie aandag gegee aan die vereistes van sy lede nie. Hy sê voorts dit toon dat die polisie herstrukturering sonder behoorlike konsultasie wil implementeer aangesien sommige werkers weer vir hul posisies moet aansoek doen.
"Om briewe aan ons lede uit te reik en hulle met tugstappe te dreig is onregverdig. Die polisie se ooreenkoms met hul liefling-vakbond Popcru gee nie aandag aan ons eise aan nie," het Skommere gesê.
"Ons het 'n brief aan die polisiebestuur gerig en hulle gesê om hul dreigementbriewe terug te trek anders vat ons hulle hof toe. Ons regspan is reeds besig om die nodige dokumente vandag nog in te dien."